CELEX: 32016D0175
Language: bg
Date: 2016-02-08 00:00:00
Title: Решение за изпълнение (ЕС) 2016/175 на Комисията от 8 февруари 2016 година относно мярка, предприета от Испания съгласно Директива 2006/42/ЕО на Европейския парламент и на Съвета, за забрана на пускането на пазара на тип машина за миене под налягане (нотифицирано под номер С(2016) 670) (Текст от значение за ЕИП)

10.2.2016   
            
            
               BG
            
            
               Официален вестник на Европейския съюз
            
            
               L 33/12
            
         РЕШЕНИЕ ЗА ИЗПЪЛНЕНИЕ (ЕС) 2016/175 НА КОМИСИЯТА
   от 8 февруари 2016 година
   относно мярка, предприета от Испания съгласно Директива 2006/42/ЕО на Европейския парламент и на Съвета, за забрана на пускането на пазара на тип машина за миене под налягане
   
      
         (нотифицирано под номер С(2016) 670)
      
   
   (текст от значение за ЕИП)
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Директива 2006/42/ЕО на Европейския парламент и на Съвета от 17 май 2006 г. относно машините и за изменение на Директива 95/16/ЕО (1), и по-специално член 11, параграф 3 от нея,
   като има предвид, че:
   
               (1)
            
            
               В съответствие с процедурата, определена в член 11, параграф 2 от Директива 2006/42/ЕО, Испания уведоми Комисията за мярка за забрана на пускането на пазара на машина за миене под налягане от тип Parkside PHD 100 B2, произведена от Grizzly Gartengeräte GmbH & Co. KG Germany и разпространявана от LIDL Supermercados, S.A.U., Испания.
            
         
               (2)
            
            
               Основанието за предприемането на мярката е несъответствието на машината за миене под налягане със съществените изисквания за безопасност и опазване на здравето, установени в приложение I към Директива 2006/42/ЕО.
            
         
               (3)
            
            
               Раздел 1.5.1 („Електрозахранване“) от приложение I към Директива 2006/42/ЕО изисква машините, които имат електрозахранване, да бъдат проектирани, изработени и съоръжени така, че да могат да бъдат предотвратени всички опасности от електрическо естество. Раздел 1.5.2 („Статично електричество“) от същото приложение I изисква машината да бъде проектирана и изработена така, че да предотвратява или ограничава натрупването на потенциално опасни електростатични заряди, и/или да бъде оборудвана със средства за отвеждането им.
            
         
               (4)
            
            
               В ЕО декларацията за съответствие, издадена от производителя за машината за миене под налягане, се посочва, наред с другото, съответният хармонизиран стандарт EN 60335-2-67:2009 „Битови и подобни електрически уреди. Безопасност. Част 2-67: Специфични изисквания за машини за лъскане и почистване на пода с търговско предназначение (IEC 60335-2-67:2002 (с промени) + A1:2005 (с промени))“.
            
         
               (5)
            
            
               Според испанските органи машината за миене под налягане притежава следните недостатъци:
               
                           —
                        
                        
                           нивото на защита срещу вредно проникване на вода е по-ниско от нивото IPX 7, което се изисква за ръчни уреди, с последващ риск от токов удар. Това не е в съответствие с раздели 1.5.1 и 1.5.2 от приложение I към Директива 2006/42/ЕО, както и с точка 6.2 от хармонизирания стандарт EN 60335-2-67:2009 по отношение на ръчните уреди;
                        
                     
                           —
                        
                        
                           дължината на електрическия кабел е по-малко от 15 m, с последващ риск от токов удар. Това не е в съответствие с раздели 1.5.1 и 1.5.2 от приложение I към Директива 2006/42/ЕО, както и с точка 25.7 от хармонизирания стандарт EN 60335-2-67:2009 по отношение на ръчните уреди;
                        
                     
                           —
                        
                        
                           машината за миене под налягане има отвор на разстояние, по-малко от 60 mm от пода, който може да пропусне течности до частите под високо напрежение, с последващ риск от токов удар. Това не е в съответствие с раздели 1.5.1 и 1.5.2 от приложение I към Директива 2006/42/ЕО, както и с точка 22.101 от хармонизирания стандарт EN 60335-2-67:2009.
                        
                     
         
               (6)
            
            
               Комисията прикани производителя, Grizzly Gartengeräte GmbH & Co. KG, и дистрибутора, LIDL Supermercados, S.A.U., да представят забележките си относно мярката, предприета от Испания.
            
         
               (7)
            
            
               Не беше получен отговор от производителя. В отговора, получен от неговия представител, дистрибуторът, посочва, че машината е преносим уред и че по-ниските технически изисквания, нивото на защита и дължината на електрическия кабел са били в съответствие с това, което се изисква за преносими уреди, а недостатъците, отбелязани от испанските органи, са били свързани с изисквания за ръчни уреди. По отношение на отвора дистрибуторът счита, че това изискване е било изпълнено, тъй като в машината за миене под налягане няма части под високо напрежение на разстояние, по-малко от 60 mm от земната повърхност.
            
         
               (8)
            
            
               Според наличните документи различното ниво на техническите изисквания за безопасност, взети под внимание от испанските органи и от дистрибутора, е било пряко свързано с това дали машината за миене под налягане следва да бъде класифицирани като ръчен уред или като преносим уред, както е определена от хармонизирания стандарт EN 60335-1 „Битови и подобни електрически уреди. Безопасност. Част 1: Общи изисквания“. Освен това стандарт EN 60335-2-67 трябва да бъде използван в комбинация с EN 60335-1.
            
         
               (9)
            
            
               Анализът на доказателствата, представени от испанските органи, и на документите от дистрибутора доведе до заключението, че машината за миене под налягане е с двойно предназначение, т.е. може да се използва не само като преносим уред, както е заявено от дистрибутора, но и като ръчен уред, както се посочва от испанските органи. Във всеки случай, дори ако се счете, че машината за миене под налягане е преносим уред, неговото използване като ръчен уред може да се счита за „предвидима в разумни граници лоша експлоатация“ по отношение на принципите за осигуряване на безопасността, предвидени в раздели 1.1.2 и 1.7.4.1 на приложение I към Директива 2006/42/ЕО, съгласно които производителят трябва да вземе под внимание нормалната употреба и всяка предвидима в разумни граници лоша експлоатация на машината. Следователно машината за миене под налягане следва да отговаря на по-високите технически изисквания за безопасност на ръчни уреди.
            
         
               (10)
            
            
               Следователно машината за миене под налягане от тип Parkside PHD 100 B2, произведена от Grizzly Gartengeräte GmbH & Co. KG Germany и разпространявана от LIDL Supermercados, S.A.U. Испания, не отговаря на съществените изисквания за безопасност и опазване на здравето, посочени в член 5, параграф 1, буква а) от Директива 2006/42/ЕО. Това несъответствие поражда сериозни рискове от нараняване на ползвателите. Следователно е уместно предприетата от Испания мярка да се смята за обоснована.
            
         ПРИЕ НАСТОЯЩОТО РЕШЕНИЕ:
   Член 1
   Мярката, предприета от Испания, за забрана на пускането на пазара на машина за миене под налягане от тип Parkside PHD 100 B2, произведена от Grizzly Gartengeräte GmbH & Co. KG Germany и разпространявана от LIDL Supermercados, S.A.U., Испания, е основателна.
   Член 2
   Адресати на настоящото решение са държавите членки.
   
      Съставено в Брюксел на 8 февруари 2016 година.
      
         
            За Комисията
         
         Elżbieta BIEŃKOWSKA
         
            Член на Комисията
         
      
   
   
      (1)  ОВ L 157, 9.6.2006 г., стр. 24.